तितली के पंखों की सुंदरता का राज़ क्या है
क्या भारत का राष्ट्रपति संसद का सदस्य होता है. ये सवाल लिखकर भेजा है गांव जम्बुरसोया, सिमदेगा झारखंड से नित्रन लुगुन ने.
नित्रन जी भारत के संविधान की धारा 58 के अधीन वही व्यक्ति राष्ट्रपति बन सकता है जो भारत का नागरिक हो, कम से कम 35 साल का हो, संसद सदस्य बनने के लिए सभी योग्यताएं रखता हो, राज्य या केन्द्र सरकार के किसी ऐसे पद पर न हो जिससे उसे आर्थिक लाभ मिलता हो. लेकिन उसे लोकसभा, राज्यसभा या किसी भी राज्य की विधानसभा या विधान परिषद का सदस्य नहीं होना चाहिए. अगर वो है तो उसे राष्ट्रपति पद ग्रहण करने से पहले उसे छोड़ना होगा.
स्टिंग ऑपरेशन क्या होता है. जानना चाहते हैं ग्राम सोनेहारा ज़िला गढ़वा झारखंड से कुतुबुद्दीन ख़ान.
अब स्टिंग ऑपरेशन का चलन मीडिया में भी बढ़ रहा है
स्टिंग ऑपरेशन क़ानून और व्यवस्था बनाए रखने वाली एजेन्सियां करती हैं. इसका उद्देश्य किसी व्यक्ति को अपराध करते हुए पकड़ना होता है. किया ये जाता है कि कोई पुलिसकर्मी या उसकी सहायता करने वाला आम नागरिक, संदिग्ध अपराधी का या तो साथी बन जाता है या उसका संभावित शिकार. और फिर उसके साथ साथ रहता है जिससे उसके विरुद्ध प्रमाण इकट्ठे कर सके. जैसे मादक पदार्थ बेचने वाले को ख़रीदार बनकर पकड़ना, बच्चों का यौन शोषण करने वाले को, सप्लायर बनकर पकड़ना या किसी वेश्या या उसके दलाल को पकड़ने के लिए ग्राहक बनना. लेकिन अब कुछ मीडिया में भी स्टिंग ऑपरेशन का चलन बढ़ने लगा है.
ग्राम नया भोजपुर, बक्सर बिहार से मोहम्मद कामरान अहमद ये जानना चाहते हैं कि अगर मतदाता मतदान के दिन घर पर न हो या किसी वजह से मतदान केन्द्र न पहुंच सकता हो तो क्या वो डाक से मतदान कर सकता है.
भारत में जनप्रतिनिधि अधिनियम के अनुसार डाक से मतदान की सुविधा केवल सशस्त्र बलों के लिए दी गई है. लेकिन सीमा पर तैनात सैनिकों का मतदान पत्र कई बार समय से नहीं पहुंचता था इसलिए इसके स्थान पर प्रॉक्सी वोटिंग की व्यवस्था की गई. चुनाव आयोग ने एक अधिकार पत्र तैयार किया, जिसपर सैनिक ये लिख देता है कि मेरी अनुपस्थिति में मेरा वोट मेरी पत्नी, पति, बालिग बेटा, बालिग बेटी, मां या पिता डालेंगे. वह उन्हे ये बता सकता है कि वह किस उम्मीदवार या दल को वोट देना चाहता है.
ग्लोबल वॉर्मिंग क्या है. इसके कारण और प्रभाव बताएं. ग्राम छितौली, सीवान बिहार से अशोक कुमार सिन्हा.
ग्लोबल वॉर्मिंग कई कारणों से हो रही है
पृथ्वी के तापमान में हो रही वृद्धि को ग्लोबल वॉर्मिंग कहते हैं. बीसवीं शताब्दी के आरंभ से पृथ्वी के औसत तापमान में 1.1 डिग्री फ़ैरनहाइट की बढ़ोतरी हुई है. पिछले 400 सालों में तापमान इतना नहीं बढ़ा जितना बीसवीं शताब्दी में बढ़ा है. कार्बन डाइऑक्साइड और वायु प्रदूषण, पृथ्वी के वायुमंडल में एक मोटे कम्बल की तरह जमा हो रहा है जिसमें सूर्य की गर्मी क़ैद हो जाती है और फलस्वरूप पृथ्वी का तापमान बढ़ने लगता है. प्रदूषण पैदा करने वाले प्रमुख स्रोत हैं कोयला, गैस और तेल. कोयले से चलने वाले बिजली संयंत्र और मोटर गाड़ियां सबसे ज़्यादा ग्रीन हाउस गैसें पैदा करते हैं. इसे नियंत्रित करने के लिए ज़रूरी है कि ऐसी तकनोलॉजी इस्तेमाल की जाए जिससे प्रदूषण न बढ़े. ग्लोबल वॉर्मिंग से ग्लेशियर अधिक तेज़ी से पिघल रहे हैं जिससे समुद्र स्तर बढ़ रहा है. अगर इसे समय रहते नियंत्रित न किया गया तो तटीय इलाक़े और बहुत से द्वीप डूब सकते हैं, गर्मी, सूखा, बाढ़ और बीमारियां बढ़ जाएंगे और इसका असर सभी पर होगा.
ओइम जय जगदीश हरे के रचयिता कौन थे. ग्राम जारती, ज़िला बागेश्वर उत्तरांचल से बसन्ती नन्दन भूपेन्द्र सिंह मेहता.
हिन्दू घरों में गाई जाने वाली इस आरती के रचयिता थे, पंडित श्रद्धा राम फ़िल्लौरी. इनकी गिनती उन्नीसवीं शताब्दी के साहित्यकारों में होती है. उनका लिखा उपन्यास भाग्यवती हिन्दी के आरंभिक उपन्यासों में गिना जाता है. इनका जन्म 1837 में लुधियाना के पास फ़िल्लौर नगर में हुआ था. श्रद्धाराम पंजाबी, हिन्दी, संस्कृत और फ़ारसी के जानकार थे और जाने माने ज्योतिषी थे. उन्होने सनातन धर्म का प्रचार प्रसार किया और उसी क्रम में ये आरती रची. अगर आप ध्यान से सुनें तो अन्तिम बंद में उनका नाम आता है, विषय विकार मिटाओ पाप हरो देवा, श्रद्धा भक्ति बढ़ाओ संतन की सेवा.
जी 8 में कौन कौन से देश शामिल हैं. भागलपुर बिहार से सौरभ कुमार.
जी 8 दुनिया के प्रमुख औद्योगिक देशों का संगठन है. पहली बार 1975 में ब्रिटन, फ़्रांस, जर्मनी, इटली जापान और अमरीका की बैठक हुई थी. सन 1981 में कैनेडा इसमें शामिल हो गया और इसे जी 7 कहा जाने लगा. उसके बाद से 1998 तक इनकी सालाना बैठकें होती रहीं और फिर 1997 में अमरीका के राष्ट्रपति बिल क्लिंटन की पहल पर रूस को इसमें आमंत्रित किया गया और ये जी 8 बन गया.